

**Årsmelding fra Eidsberg felles menighetsråd**

**2022**

**Innhold**

Årsmelding fra menighetsrådet …………………………………………………………………………………... 3

Årsmelding fra kirkekomiteen i Eidsberg sogn………………………………………………………………. 7

Årsmelding fra kirkekomiteen i Hærland sogn ……………………………………………………………... 8

Årsmelding fra kirkekomiteen i Mysen sogn ………………………………………………………………... 9

Årsmelding fra kirkekomiteen i Trømborg sogn ………………………………………………….……….. 10

Årsmelding fra musikk- og kulturutvalget ………………………………………………………..………….. 11

Årsrapport fra Organist Leif Ingvald Skaug…………………………………………………………………….12

Årsmelding fra Gudstjenesteutvalget ………………………………………………………………………….13

Årsmelding fra Misjonsutvalget ……….…………………………………………………………………………..14

Årsrapport fra soknepresten………………………………………………………………………………………….15

Årsrapport fra ungdomsdiakonen ………………………………………………………………….…………….16

Årsrapport fra Trosopplæring….…………………………………………………………………………………….27

MENIGHETSRÅDETS ARBEID

**Innledning**Denne meldingen beskriver arbeidet i de fire menighetene på et overordnet nivå, samt arbeidet i menighetsrådet i 2022. De fire kirkekomiteene, utvalgene som er opprettet, og ansatte, har i tillegg skrevet egne årsmeldinger. Til sammen gir dette en god oversikt over arbeidet i Den norske kirke i Eidsberg.

Året 2022 ble etter hvert et «vanlig år» i den forstand at pandemien slapp taket og vi kunne samles til gudstjenester, møter og konserter uten antallsbegrensning og listeføring. Alle som ønsket det, kunne gå i begravelser, og vi kunne feire konfirmasjoner på vanlig måte. Det var fint å kunne samles på trivselstreff og MMM, og vi kunne ha nattverd med knefall. Samtidig opplevde vi nok at pandemien hang litt igjen. Folk var forsiktig med å komme ut, men det ble mer normalt etter sommeren.

Året ble imidlertid uvanlig for lokalkirken fordi det ble skifte i alle prestestillingene. I slutten av mai tok vi avskjed med kapellan Ann Kristin Hanssen, som etter to års tjeneste takket for seg for å begynne som vikarprest i Alta prosti. Senere har hun fått fast stilling der. I august var det avskjed med sogneprest Magnus Grøvle Vesteraas som flyttet til Råde for å begynne i stillingen som kapellan der. Magnus hadde vært hos oss siden 2016, først som kapellan, så fra 2019 som sogneprest. Og 1. oktober tok vi avskjed med prost Kåre Rune Hauge. Prosten dekker jo hele prostiet, men Eidsberg er prostesete og Kåre Rune har bodd i prestegården, så han er litt «vår».

Men heldigvis fikk vi en søker til den ledige stillingen som sogneprest, og Annette Kanehl begynte i stillingen 1. oktober. Det tok noen uker før hun ble innsatt, men det er en formalitet, Annette har vært i gang fra første dag.

I perioden fra Magnus sluttet til Annette begynte var Gunnar Øvstegård fungerende sogneprest, og fra 1. oktober har han vært fungerende prost.

Kapellanstillingen har ikke vært besatt siden Ann Kristin reiste, men vi har hatt og har en god vikar i Runo Lilleaasen, og i perioder hjelp fra andre pensjonister, og fra prost Kåre Rune, som jo fortsatte å bo i prestegården fram til mars 2023. Sommeren 2022 gjorde Guri Riksaasen tjeneste som prestevikar hos oss, som en del av sitt utdanningsløp på MF, hun fortsatte å ha tjenester utover høsten, og hun ble i februar 2023 tilsatt i den ledige kapellanstillingen.

Det må også nevnes at menighetspedagog Ingamay og ungdomsdiakon Solveig har forrettet gudstjenester i 2022, og at de har hatt det overordnete ansvaret for konfirmantundervisningen 2022-2023, siden kapellanstillingen ikke ha vært besatt.

**Rådets sammensetning**

I 2022 besto Eidsberg felles menighetsråd av disse personene:

Bjørn Solberg Mysen leder  
Ragnhild Johanne Kruse Trømborg nestleder  
Ole Martin Glomsrud Eidsberg  
Synnøve Bjørknes Lundeby Eidsberg   
Tove Frogner Lund \* Hærland  
Synnøve Svensson Hærland  
Anne Grete Bredholt Hærland  
Kari Kvernhusengen Undeland Trømborg sekretær  
Tore Mysen Mysen\*\*  
Magnus Grøvle Vesteraas sogneprest til 15.08.22  
Gunnar Øvstegård sogneprest 16.08. – 30.09.22  
Annette Kanehl sogneprest 01.10.22 -  
  
HR-leder og leder for kirkevergens stab, Terje Stenholt, deltok på de fleste møtene i rådet.

Menighetsrådet hadde i 2022 11 møter og behandlet 75 saker. Menighetsrådets møter holdes i hovedsak i kirkestuene og menighetshusene.

Disse utvalgene har vært i virksomhet:   
Misjonsutvalg  
Gudstjenesteutvalg   
Kultur- og musikkutvalg

I alle utvalgene sitter en av de ansatte, og i nesten alle utvalg er det minst en representant fra hvert sogn. Utvalgene har hatt god aktivitet i 2022 til tross for begrensningene som gjaldt i vårhalvåret; dette ser dere av egne beretninger som følger lenger ned i årsmeldingen.

**Hva har menighetsrådet særlig arbeidet med?**

Menighetsrådets oppgaver er gitt i kirkeordningens §12:

«*Menighetsrådet skal ha sin oppmerksomhet henvendt på alt som kan gjøres for å vekke og nære det kristelige liv i soknet, særlig at Guds ord kan bli rikelig forkynt, syke og døende betjent med det, døpte gis trosopplæring, barn og unge samlet om gode formål og legemlig og åndelig nød avhjulpet. Menighetsrådet har ansvar for at kirkelig undervisning, kirkemusikk og diakoni innarbeides og utvikles i soknet.»*

Denne ambisiøse målsettingen prøver menighetsrådet å oppfylle, i nært samarbeid med de ansatte. Menighetsrådet drøfter jevnlig de utfordringer kirken i Eidsberg står overfor, vi samtaler med de ansatte og vi kommer med innspill til det arbeidet som gjøres. Vi er glade for at det gjennom 2022 har vært mulig å gjennomføre gudstjenester omtrent som biskopens forordning tilsier, vi gleder oss over trivselstreff, KRIK, trosopplæringstiltakene og det diakonale arbeidet, og det er gledelig at G2-gudstjenestene kom i gang i 2022. Samarbeid mellom Askim og Mysen er ikke hverdagskost, selv ikke på det kirkelige området. Oppslutningen om disse gudstjenestene varierer, men vi tror det er riktig å prøve ut flere gudstjenesteformer enn høymessen, og at vi må være tålmodige i dette arbeidet.

I 2021 inngikk menighetsrådet en misjonsavtale med NMS. Den forplikter oss til å samle inn penger til NMS sitt arbeid i Mali, og til å gjøre dette kjent. I 2022 kom dette arbeidet ordentlig i gang, både med misjonsgudstjeneste og samling i Trømborg på vinteren, og ny samling på høsten. Misjonsutvalget har også tatt initiativet til strikking av votter med lokalkirkelig motiv, og salg av puslespill der Eidsberg kirke er motivet, samt salg av kaffekrus med kirkemotiv. Inntektene vil gå til misjonsarbeidet og menighetsarbeidet i Eidsberg og Trømborg.

Misjonsprosjektet fikk i 2022 en stor engangsgave, da det ble besluttet å legge ned formiddagstreffet i Hærland med den begrunnelsen at de fleste eldre flytter til Mysen, og at trivselstreffene på MMHB dekker mye av behovet for slike arrangementer. Litt trist å legge ned noe som mange har hatt glede av i flere år, men tidene skifter og nedleggelsen ga kr 15 000 til misjonsarbeidet i Mali.

2022 var året da «Indre Østfold Gospel Company» ble startet. Organist Leif Ingvald dro i gang dette arbeidet da restriksjonene forsvant, og koret fikk raskt 70 medlemmer; de fleste fra Indre Østfold. Koret øver i Mysen Menighetshus Betania, deltar på G2-gudstjenester og på høymesser, og har ellers sangoppdrag rundt om.

Restriksjonene forsvant; dermed kunne vi gjennomføre lunsj- og sommerkonserter på vanlig måte. Men pandemien hang nok litt igjen, på de første konsertene var det lave besøkstall, dette tok seg opp utover sommeren. Alle Helgen ble markert slik vi har gjort noen år, mens vi fordelte påskens gudstjenester på alle de fire kirkene, siden det var første gang på tre år vi hadde normal påskefeiring; som også inneholdt en fin salmekveld i Mysen kirke 2. påskedag.

I tillegg til jevnlige drøftinger av arbeidet i soknene er det flere enkeltsaker fra 2022 vi vil nevne:

I 2022 gjennomførte Indre Østfold kirkelige fellesråd en evaluering av sin virksomhet, med hovedvekt på organiseringen, kontorfasiliteter og menighetsrådenes arbeidsforhold i det nye fellesrådet. Alle ansatte besvarte undersøkelsen, det samme gjorde menighetsrådet, etter grundige drøftinger på flere møter. Evalueringsprosessen førte til noen endringer, bl.a. at det nå er en daglig leder i hvert av de fem menighetsrådene, den ordningen ble satt i verk 01.01.23. Åshild Moen Arnesen er daglig leder for de ansatte som jobber i de fire soknene i gamle Eidsberg, og løser en del administrative oppgaver for menighetsrådet, innenfor en 30% stilling.

Menighetsrådet tok våren 2022 opp igjen forslaget om å slå sammen de fire soknene i Eidsberg til ett sokn. Da saken var oppe i 2018, var det så stor motstand i to av soknene at menighetsrådet la saken bort. Saken ble fremmet for et felles menighetsmøte i oktober, og på grunnlag av den den positive holdningen der søkte menighetsrådet bispedømmerådet om at de fire soknene skal slås sammen til ett fra og med kirkevalget 2023. Bispedømmerådet innvilget søknaden, og fastsatte navnet på det nye soknet til Eidsberg.

Menighetsrådet avga sin uttalelse om søkeren til soknepreststillingen, etter at hun hadde vært til intervju. Ordningen er nå slik at menighetsrådets leder deltar i intervju ved presteansettelser, og er medlem i Innstillingsrådet som fremmer forslag til bispedømmerådet.

Menighetsrådet avga uttalelse om søkerne til stillingen som prost i Østre Borgesyssel. Også her deltok rådets leder i intervju og innstillingsråd, siden Eidsberg er sete for prosten. Bispedømmerådet tilsatte Kjartan Bergslid som ny prost etter Kåre Rune Hauge.

Menighetsrådet sendte også i 2022 søknad til Grinifondet om midler; her ble ny lesepult og ny gulvløper i Eidsberg kirke prioritert.

Etter drøftinger både i gudstjenesteutvalg og menighetsråd, og etter å ha mottatt innspill fra kirkemedlemmer vedtok menighetsrådet i november å gå over til å bruke melodiene fra 1978 i leddene Kyrie og Gloria i høymessen. Disse melodiene er i bruk i de fleste sokn, bl.a. i alle de andre kirkene i Indre Østfold.

**Økonomien**

Menighetsrådets økonomi er primært knyttet til aktivitetene i sognene. Fellesrådet sørger jo for drift og vedlikehold av kirkene og kirkegårdene, lønner de fleste ansatte og sørger for kontorer, mens bispedømmerådet lønner prestene. Menighetsrådet dekker en del av utgiftene til trosopplæring og konfirmantopplæring, og det er menighetsrådets ansvar å skaffe penger til kulturtiltak, trivselstreff, kirkemiddag m.v. I tillegg har menighetene økonomiske forpliktelser overfor barnehagen og menighetshusene. Inntektene kommer i hovedsak fra tre kilder:

Deltakerne betaler en avgift, gir en frivillig gave eller kjøper lodd

Det er ofring til menighetsarbeidet ved gudstjenester

Menighetsrådet får økonomisk støtte, bl.a. fra Grini-fondet og Sigrid og K.A. Mysens fond. Til noen tiltak får vi støtte fra kirken sentralt, fra kulturmidler eller fra offentlige instanser.

Regnskapet viser at begge menighetshusene (MMHB og Trømborg) går i pluss, det samme gjelder for sognene, unntatt Trømborg. Men Trømborg har penger «på bok» så merforbruket er ikke noen krise. Den økonomiske situasjonen er slik sett grei, men det er begrenset med midler til større satsinger. Det nye menighetsrådet som begynner sin virksomhet 01.11. bør derfor drøfte hvordan inntektene til menighetsarbeidet kan øke.

**Hvilke utfordringer står vi overfor?**

Det er altså mye å glede seg, men vi skal ikke stikke under en stol at det er utfordringer. Tre er ganske synlige:

* Oppslutningen om gudstjenestene er ikke så god som vi ønsker, eller så god den burde være når vi har et så godt budskap. Og aldersfordelingen er skjev; det er vanligvis få under 50 år på høymessene.
* Dåpstallene synker, og nå kan vi ikke skylde på pandemien.. Til sammen 40 døpte, mens det var 71 konfirmanter i 2022, og Ingamay sendte i vinter invitasjon til 6-årsbok/karnevalsgudstjeneste til 76 barn som altså ble døpt i 2017.
* Det er vanskelig å rekruttere frivillige. Her er det variasjoner; ikke lett å finne yngre konfirmantledere, nye menighetsrådsmedlemmer, eller nye som gjør tjeneste ved gudstjenester, men mange stiller opp som kjøkkenhjelp på Trivselstreff f.eks.

**Årsstatistikken for 2022**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Døpte | Vigsler | Konf | Begravelser | Gudstj m nattverd | Antall til nattv. | Total ant. Gudstj. | Total ant gudstj. deltakere |
| Eidsberg | 17 | 7 | 15 | 18 | 11 | 464 | 27 | 1768 |
| Mysen | 14 | 2 | 32 | 32 | 30 | 1112 | 49 | 4103 |
| Trømborg | 5 | 1 | 12 | 4 | 9 | 236 | 20 | 1112 |
| Hærland | 4 | 4 | 12 | 5 | 9 | 165 | 19 | 1096 |
| Totalt | *40* | *14* | *71* | *59* | *59* | *1977* | *115* | *8079* |

**Statistikk fra 2021**

|  |  |  |  |  |
| --- | --- | --- | --- | --- |
| **Sokn** | **Hærland** | **Eidsberg** | **Mysen** | **Trømborg** |
| Gudstjenester med nattverd | 4 | 9 | 12 | 1 |
| Antall til nattverd | 72 | 209 | 314 | 19 |
| Gudstjenester med dåp | 3 | 21 | 14 | 10 |
| Antall døpte | 6 | 31 | 18 | 11 |
| konfirmasjonsgudstjenester | 1 | 2 | 6 | 3 |
| Antall konfirmerte | 5 | 21 | 31 | 14 |
| Totalt antall gudstjenester | 14 | 21 | 31 | 14 |
| totalt antall deltagere | 547 | 1091 | 1342 | 690 |

**Årsmelding fra kirkekomiteene**

KIRKEKOMITEEN I EIDSBERG SOGN

Fra pilgrimsvandring fra Trømborg kirke til Eidsberg kirke i august.

Utvalgets medlemmer:

Helga Frøyset leder

Agnes Duserud sekretær

Henning Bergum kasserer

Svein Østevik

Lars Kåsa

Synnøve B Lundeby

Ole Martin Glomsrud

Utvalget hadde i 2022 4 møter og behandlet 30 saker.

Komiteen hadde ansvar/medansvar for Askeonsdag, gudstjeneste med påfølgende suppe i Kirkestua.

Påskefrokost 1.Påskedag.

Konfirmasjonsgudstjenester 5.6.

Åpen Kirke uke 29,30 og 31 med ca 200 besøkende.

Olsokgudstjeneste i samarbeid med Historielaget.

Pilegrimsvandring fra Trømborg kirke til Eidsberg kirke 28.8

Samling for 50/60-årskonfirmanter 23.10

Mange førjulskonserter i kirken vår dette år.

Vi gleder oss over en viss økning i kirkesøkningen.

Vi selger puslespill og vottestrikkesett; inntekten går til misjonsprosjektet i Mali.

Kalendersalget går som tidligere år. Stor takk til de som engasjerer seg her.

Det ble ikke avholdt temamøter dette år i samarbeid med Normisjon. Det planlegges imidlertid møter januar/februar 2023.

Vi gleder oss over vår nye sokneprest Annette Kanehl!

Vi er også glade for de prestevikarene vi har nå i påvente av ny prost og kapellan.

15.01.23

Agnes Duserud, sekretær

KIRKEKOMITEEN I HÆRLAND SOGN

Komiteens medlemmer

Synnøve Svensson leder og sekretær  
Tove Frogner Lund

Anne Grete Bredholt

Tor Solberg

Komiteen hadde i 2022, ett fysisk jobb møte, hvor vi bl.a. hengte opp bilder av tidligere prester bakerst i kirken, ellers brukte vi mail og telefon, og har tatt saker fortløpende.

Komite for Formiddagstreff ledet av Jul-Lars Kvernhusengen, ble avviklet januar 2022.

Arrangementer kirkekomiteen har hatt ansvar for:

Kirkekaffe ved noen få gudstjenester i Hærland kirke. Kirkekomiteen har også vært kirkevert ved gudstjenestene.

Saker det har vært arbeidet særlig med:

Vi har fått malt begge sakristiene, og oppgradert disse. Montert utelys på kirkegården.

Dette gleder vi oss over:

Bra oppmøte av 50 års konfirmanter, her var vi absolutt best av soknene. Samarbeidet med Mysen om samling etter gudstjenesten, i MMB. Dette fungerte veldig bra.

Det har vært mange fine konserter.

Samarbeidet med sanitetsforeningen om fin servering, og bondekvinnelaget om pynting, ved Høsttakkegudstjenesten.

Bondekvinnelaget bakt også mange boller for oss, til karnevalet og 4 års bok utdelingen.

Dette er utfordringer vi vil arbeide med fremover:

Hvordan få flere folk til kirkene våre

KIRKEKOMITEEN I MYSEN SOGN

Komiteens medlemmer

Bjørn Solberg leder  
Tore Mysen  
Liv Klævold  
Anne Grethe Slorbakk  
Ole Asbjørn Haugerud

Komiteen hadde i 2021 4 møter og behandlet 13 saker.

I menigheten er det i tillegg følgende komiteer/utvalg;  
- Utvalg for Trivselstreff på MMHB  
- Komite som tar ansvar for kirkekaffe ved MMM og familiegudstjenester.

2022 ble etter hvert et normalår, uten alle restriksjonene. Dermed kunne vi arrangere MMM, de to siste på våren og alle tre på høsten. Vi hadde besøk både fra en tidligere fengselsdirektør og en tidligere rusmisbruker, fra preses i Den norske kirke og fra en fersk sogneprest, og vi arrangerte en fin kulturkveld i Mysen kirke. God oppslutning og mange positive tilbakemeldinger.

Arrangementer kirkekomiteen har hatt ansvar for:

Møteplass Mysen menighet.

Praktiske oppgaver ved konfirmasjon og ved lunsjkonserter.

Praktiske oppgaver i forbindelse med Alle Helgens – markeringen, der det var åpent kapell både lørdag og søndag.

Saker det har vært arbeidet særlig med:

Programmet for MMM.

Søknaden til Sigrid og K.A. Mysens fond.

Praktiske oppgaver knyttet til gudstjenester, konfirmasjon, konserter og trosopplæringstiltak.

Dette gleder vi oss over:

At vi kunne gjennomføre de fleste MMM, og alle lunsjkonsertene.

Kulturkvelden med Oddbjørn Sørmoen

Dette er utfordringer vi vil arbeide med fremover:

Dåpstallene går nedover

Alderssammensetningen på gudstjenestedeltakerne er høy.

Rekruttering av nye frivillige.

Gode program på MMM

KIRKEKOMITEEN I TRØMBORG SOGN

**Komiteens medlemmer:**

Ragnhild Johanne Kruse

Jorunn-Mari Smevik Olsen

Kari Undeland (leder)

Komiteen hadde i 2022 kun noen fysiske møter, planlegging ellers ble gjort via telefonmøter.

**I Trømborg menighet er følgende komiteer og utvalg i drift:**

-Styret for Søndagsskolehytta

-Mandagsklubben

-Misjonsforeningen

-Husstyret i Trømborg Menighetshus.

**Arrangementer som kirkekomiteen har hatt ansvar for eller deltatt i:**

Tjeneste som kirkeverter i gudstjenester etter årets gudstjenesteliste.

Kappeprøving og gaveposer for årets konfirmanter.

Konfirmasjonsgudstjenester

Strikkegudstjeneste

Markering for femtiårskonfirmanter

«Vi synger julen inn» med Trømborg skolekorps ble arrangert i desember.

**Saker det har vært arbeidet særlig med:**

Kirkekomiteen har bidratt med en del arbeidstimer og gjort en oppgradering av dåpssakristiet i kirken. Veggene er malt og ny sofa satt på plass. Resultatet ble et innbydende rom godt tilrettelagt for dåpsfamilier.

I tillegg har komiteen ordnet med å plassere fire salmodikon-instrumenter til utstilling bak i kirken. Instrumentene er gitt av Johannes Løken og Birger Kopperud.

Mye arbeid ble lagt ned for å holde kirken åpen som veikirke i sommer.

Kari Undeland

ÅRSMELDING 2022 FRA MUSIKK- OG KULTURUTVALGET

Utvalgets medlemmer

Anne Weydahl leder  
Leif Ingvald Skaug sekretær  
Tove Frogner Lund Synnøve Bjørknes Lundeby Marianne Frogner Jakobsen Turid Sandberg Hauge

Utvalget hadde fire møter og behandlet 30 saker i 2022.

Saker det har vært arbeidet særlig med:

Konserter og arrangementer gjennom hele året. Spesielt jul-, sommer- og lunsjkonserter. Lage kulturkalender for Eidsbergkirkene, både for sommer og høst/jul. Påsketablå på gateplan i vinduet i Mysen menighetshus med bl. a plansjer om påskedagene utlånt fra Kirkefjerdingen skole. Forberede og gjennomføre kunstutstilling med Veslemøy Nystedt Stoltenberg i Eidsberg kirke i påsken. Trilogien «Emmausvandrerne» var med til gudstjeneste i Mysen kirke 2.påskedag. Evaluering av innhold og organisering av arbeidet vårt.

Dette gleder vi oss over:

Musikere og sangere er svært villige til å takke ja når vi inviterer til å gjennomføre sommer- og lunsjkonserter, og de forteller at de opplever det hyggelig å komme hit og at de blir tatt godt vare på av vertskapene våre. Konsertene er spesielt godt besøkt når lokale musikere/sangere står på programmet.

Kirkene våre er populære å ha konserter i både for lokale og nasjonale artister. Høsten og førjulstiden er det mange som bestiller Eidsberg kirke og Hærland kulturkirke for sine konserter. Dette er arrangementer som vårt utvalg ikke har noe ansvar for, men er en gledelig bruk av kirkene våre og et flott kulturtilbud for innbyggere i vårt distrikt  
.

Dette er utfordringer vi vil arbeide med fremover:

Vi har evaluert organisering og innhold av arbeidet vårt og bestemt oss for å gjøre endringer for antall konserter i løpet av sommeren. Årsaker til dette er flere; antall gjester på konserter i juli, målet om å skape tilbud lokalt slår ikke helt til, samt hensynet til ferie for oss i utvalget. Vi har laget et nytt årshjul med konserter. Den største endringen er at 4 sommerkonserter utgår og 4 lunsjkonserter består. Våre med egne organister tar ansvar for disse. Finne nytt medlem etter Turid Hauge Sandberg som trer ut av utvalget ved oppstart av 2023.Nytt for 2023 er allsang 2-3 ganger pr halvår, en kveld i hver av kirkene våre gjennom året. Oppstart 14.februar. Vi vi vil gjerne få til et møte i året sammen med menighetsråd/kirkekomite for å samarbeide og koordinere arbeidet vårt med det øvrige arbeidet i menigheten.

På vegne av kultur- og musikkutvalget i Eidsberg sokn   
  
 Anne Lund Weydahl

ÅRSMELDING 2022 FRA ORGANIST LEIF INGVALD SKAUG

***Dette har vært mine viktigste oppgaver i 2022***

Spille til kirkelige handlinger – begravelser, noen få vielser og mange gudstjenester og musikkandakter på Edwin Ruud.

Fortsatte med Låtskriverskolen for 16-22 åringer. Den fikk i 2022 masse oppmerksomhet både fra Kirkeråd, biskop og det ble laget reportasje i Avisen Vårt Land, og vi gjennomførte flere samlinger og innspilling av egenskrevet låt. Kirkerådet har bevilget økonomisk støtte for 2023 også.

Arrangert en rekke konserter i våre kirker, med en ekstra arbeidsmengde inn mot Allehelgen og jul.

******Oppstart av Indre Østfold Gospel Company – et nytt kor på Mysen (men åpent for alle i området) for voksne. Ved utgangen av året var det over 80 medlemmer som øver annenhver tirsdag på MMHB og synger på G2 ++, har egne konserter og har medvirket på flere eventer og 2 ganger på «Allsang på grensen».

I september var det G2 i Askim kirke, og Indre Østfold Gospel Company deltok.

Oppstart av G2 – gudstjeneste med hovedfokus på unge voksne. Et samarbeid mellom Askim og Mysen menighet. Gudstjeneste i snitt annenhver søndag kveld kl. 19, hvor man bytter på mellom Askim og Mysen. Har bygget dette opp fra scratch sammen med sokneprest og kapellan i Askim da Magnus sluttet. Har ansvaret for gjennomføring, teknisk og musikalsk. Har såvidt fått en stamme på frivillige sangere som er med. Det har vært alt fra 30 til 200 på disse gudstjenestene.

Har hatt «dagens med organisten» 3 dager i uken gjennom hele året på nett med mange tusen visninger hver eneste dag

***Hvem jeg har samarbeidet med***

Samarbeidet mest med Preben Hodt og Magne Torbjørnsen ifbm G2, samt Syver Minge fast stab i Eidsberg og IØ. Har fått på plass en ressursgruppe på 10-15 personer i IØGC som sørger for en fantastisk fin flyt i korarbeidet.

I tillegg har jeg sittet i IØ Kulturråd for å sørge for god link inn med kirkene. Dette engasjementet sa jeg fra meg i løpet av 2022 og fikk på plass David Koht-Norbye som leder og Halvard Tønneberg som daglig leder.

Et stort antall sanger og musikere gjennom konserter og andre arrangement

***Dette har gledet meg mest;***

At vi har fått startet menighetens første kor; Indre Østfold Gospel Company med så mange sangere. Både helt ferske og erfarne. I alle aldere. Fra 20 år til 60+

Oppstarten av et nytt gudstjenestefellesskap G2 på tvers av Slitusletta.

***Jeg ser særlig disse utfordringene i våre fire sogn:***

Nærhet til og oppfølging av unge mennesker, fra 16-50 åringer. Her treffer vi ikke så bra. Blir trosopplæringsplanen vår en begrensning istedenfor en ressurs? I korona-tid ble utfordret på nye elementer i samfunnet vårt som vi i Dnk kanskje må prøve å møte på en annen måte enn tidligere. Men alt fokus på det digitale nybrottsarbeidet vi etablerte i korona er bortprioritert, noe som er svært uheldig og sørgelig.

Vi må fortsatt sørge for møteplasser og arenaer for denne aldersgruppen, med stort fokus på medvirkning og involvering.

At vi har gudstjenester på forskjellige steder skaper liten mulighet til å bygge én sterk menighet, da det oppleves som fragmentert og vanskelig med kontinuitet.

Fokus på små, livsnære fellesskap virker fortsatt til å være fraværende i alle sognene.

ÅRSMELDING 2022 FRA GUDSTJENESTEUTVALGET

Utvalgets medlemmer:

Helga Frøyset, leder

Magnus Grøvle Vesterås, sekretær, Helga tok over som sekretær, da Magnus flyttet.

Leif Ingvald Skaug

Ragnhild J S Kruse

Sigrun Ryan Degnes

Et bilde som inneholder gress, utendørs, himmel, tre

Automatisk generert beskrivelseMaren Christin Aanstad

I juni holdt daværende sokneprest Magnus Grøvle Vesteraas gudstjeneste ved Lundebyvannet.

Annette Kanehl, Fra oktober.

Utvalget hadde i 2022 4 møter og behandlet 21 saker.

Saker det har vært arbeidet særlig mye med:

Drøftinger om hvordan en felles agende for de fire krikene burde bli.

Planlegging av gudstjenesteverksted med påskens gudstjenester som tema.

Dette gleder vi oss over:

De første agendaene ble ferdig i juli.

G2 kom i gang i samarbeid med Askim. Gudstjenester søndag kveld ca. hver 3.uke.

Vi ønsket Annette Kanehl velkommen som ny sogneprest.

Utvalget anbefalte menighetsrådet å gå tilbake til -77 utgaven av Kyrie og Gloria

Dette er utfordringer vi vil arbeide med framover:

Utvalget vil arbeide videre med salmene i gudstjenestene.

Forsangergruppe/grupper i gudstjenestene.

Gudstjenester der flere invitere, bidrar, for å få flere på gudstjenester.

ÅRSMELDING FRA MISJONSUTVALGET

Utvalgets medlemmer:

Annvor Glomsrud, leder

Helga Frøyset, sekretær

Ragnhild J S Kruse

Ann Kristin Hanssen, til september 2022

Annette Kanehl, fra november 2022

Utvalget hadde 2022 5 møter og behandlet 10 saker.

Saker det har vært arbeidet særlig med:

Misjonsfest i Trømborg, gudstjeneste og på følgende misjonsfest i menighetshuset.

Misjonskveld i Eidsberg

Innsamling til Eidsberg kirkenes felles misjonsprosjekt i Mali

Dette gleder vi oss over:

Annvors arbeid med «Strikk, skravle og be» på Heia misjonshus, der det samles inn til Mali prosjektet.

Salg av kirkevotter, ferdige og garnpakker.

Salg av krus med motiv av Eidsberg kirke og Trømborg kirke.

Salg av puslespill med bilde av Eidsberg kirke.

Overskudd går til Mali prosjektet.

Dette er utfordringer vi vil arbeide med framover:

Misjonsfest i Hærland vår 2023 med bl. a kunstutstilling

Øke samarbeid med Team Eidsberg for å få spredning på arrangement og møter i Eidsberg Sokn.

Fortsatt arbeid rettet mot Mali prosjektet.

ÅRSMELDING FRA SOKNEPRESTEN

**Dette har vært mine viktigste oppgaver i 2022**

**Et bilde som inneholder vegg, person, innendørs, smilende

Automatisk generert beskrivelse**Jeg startet som sokneprest i Eidsberg, Mysen, Hærland og Trømborg menigheter i oktober 2022. Året var derfor preget av å være «den nye».

Annette Kanehl er ny sokneprest i Eidsbergmenighetene.

Jeg har blitt kjent med Eidsberg-teamet, administrasjonen i Askim, folkevalgte, frivillige og aktive i menigheten.

Gudstjenester i alle fire kirkene. Jeg har blitt kjent med lokale tradisjoner, og ønsker å skape gudstjenester der mennesker i ulike aldre og med ulik bakgrunn føler seg velkomne og ivaretatt med sine behov. Jeg ønsker at både dåps- og barnefamilier og eldre, trofaste og de som kommer en sjelden gang kan møte den levende Gud som gir oss tro, håp og kjærlighet.

Skolegudstjenester

Begravelser og dåp med hjemmebesøk (om det er ønsket) ser jeg som noen av mine viktigste oppgaver, og jeg tar meg god tid til samtaler og forberedelser.

Andakter på Edwin Ruud Omsorgssenter

Sjelesorg

Lunsj med 50-årskonfirmanter

Møter i felles menighetsråd, og i Eidsberg, Mysen og Trømborg kirkekomiteer

Møte i gudstjenesteutvalget som vedtok å gå tilbake til Kyrie og Gloria fra 1977

Menighetsmøte som vedtok sammenslåing av de fire soknene

Jeg var sammen med teamet på trosopplæringskonferanse, på inspirasjonskveld med tema gudstjenestelivet, julegateåpning og adventsfest i regi av MMM og Normisjon.

**Hvem har jeg samarbeidet med**

Jeg opplever å bli tatt godt imot i teamet med diakon, menighetspedagog, organister og kirketjenere.

Den første uka i jobb fikk jeg to guidete turer med hhv kirketjeneren Richard og med vikarprest Runo. Han har vært en klok og varm kollega og samtalepartner for en som er ny i Indre Østfold.

Jeg er medlem i Kristent Lederforum i Mysen

Jeg har samarbeidet med Mysen Barnegospel og Trømborg skolekorps

Misjonsforeninger som holder til på Heia Misjonshus, og Bygdekvinnelaget.

Diakon Solveig introduserte meg for Kirkens Bymisjon

Samarbeidet med begravelsesbyråene opplever jeg som positive

**Dette har gledet meg mest**

Det har vært god kirkesøkning i en del gudstjenester. I denne sammenheng ønsker jeg å nevne den første gudstjenesten jeg hadde i Trømborg kirke 9. oktober, og Vi synger jula inn på samme sted, innsettelsesgudstjeneste 20. november i Eidsberg kirke med påfølgende kirkekaffe på MMHB, familiegudstjeneste 1. søndag i advent og julaften i Mysen kirke.

Behov for mikrofon, høyttaler og gravferdskappe i Mysen kapell ble ordnet raskt.

På julaften hadde Smaalenenes Avis en positiv artikkel om kirka og meg som ny sokneprest.

**Det har vært utfordringer**

Utfordringer var knyttet til datautstyr, bli koblet opp, komme inn i datasystemer og finne fram til informasjon i for meg nye programmer. Disse utfordringer lot seg løse.

*Jeg er glad for å ha blitt sokneprest i Eidsberg, Mysen, Hærland og Trømborg sokn, og ser fram til årene som kommer, oppgavene som venter og samarbeidet med frivillige og ansatte, og ønsker Guri som ny kapellan velkommen.*

ÅRSRAPPORT FRA UNGDOMSDIAKONEN

Et bilde som inneholder vegg, person, innendørs

Automatisk generert beskrivelseStarten av året var preget av pandemien. Vi hadde ikke noe særlig med tiltak før nærmere vinterferien i uke 8.

Hele året har jeg vært teamleder for team Eidsberg. Jeg setter pris på alle møter med mennesker, de jeg jobber sammen med og alle vi lager tilbud for og med. Til sammen er det ganske mange igjennom et år.

Barn:

Jobbet med å få i gang knøttekor igjen.

Fra hov til kirke, et opplegg for 7. trinn.

Agent jordvenn, for 1. og 2. klassinger.

Ungdommer:

Konfirmanter, til tross for pandemi så har vi gjennomført gode undervisningsopplegg for konfirmantene. Konfirmasjoner, start av nytt kull. Konfirmantleir for kull 2022 og 2023 ila året.

KRIK Ka du trur, trening hver uke, og samling på MMHB. Noen turer,- klatring og kanotur.

Konfirmanter med en stor variant av kristuskransen.

Et bilde som inneholder person, innendørs, tak, gruppe

Automatisk generert beskrivelseMortenstua, samarbeid om TV-aksjonen, kontaktperson om konfirmantene.

Eldre:

Trivselstreff, rapporterte inn bruk av 150 000kr som vi fikk ifm. tiltak for ensomme eldre. Treff annenhver mandag gjennom hele året. Laget programmet med frivillige, er med å lede, driver annonsering osv.

Vikar på noen andakter på Edwin Ruud.

Sorg og omsorg: Leder i styret. Arrangerer sorggrupper, sorgforum. Enkeltsamtaler. Henvisninger og rådgiving til kommunen/enkeltpersoner om ulike tilbud ifm. sorg. Temakveld med Jostein Ørum ifm. Allehelgen i samarbeid med Askim menighet.

Blomsterhandler Axel Wiig besøkte Trivselstreffet og snakket om vårblomster.

Et bilde som inneholder person, utendørs, himmel, tre

Automatisk generert beskrivelseSom teamleder i team Eidsberg mye informasjonsarbeid (annonsering avis, Facebook, hjemmeside, notiser og artikler.)

Kirketjener Richard Narvestad fortalte blant annet om kirkegården under Fra hov til kirke-opplegget.

Stand på julegateåpningen.

Fellesoppgaver Indre Østfold kirkelige fr.

AMU-leder, jobbet med arbeidsmiljøet, Evaluert organiseringen vi har hatt fra 2019. AMU deltatt på 40 timers kurs om arbeidsmiljøarbeid. Enkeltsamtaler ansatte.

Redaksjonen i Kime, levert noe stoff også leser jeg korrektur.

Lagde stand på yrkesmessa i Askim.

Samarbeid med andre.

Samarbeider en del med Kirkens Bymisjon, sommerfest, overdosemarkering, TV-aksjonen og juleaksjonen.

Samarbeider med Kirkens Nødhjelp om Fasteaksjonen.

Samarbeider med Filadelfiakirken om Agent Jordvenn.

Et bilde som inneholder person, utendørs

Automatisk generert beskrivelseJeg er med i utvalget som jobber med ungdomsdiakonisatsingen på Bispedømmenivå og jeg

Sjuendeklassingene som var med på Fra hov til kirke fikk servert pølser og saft.

var vikarprest på fireårsbokgudstjenester og konfirmantpresentasjoner i september og oktober.

Et bilde som inneholder gress, tre, utendørs, person

Automatisk generert beskrivelse

Et bilde som inneholder person, innendørs, bord, vegg

Automatisk generert beskrivelse

Gresshodene som ble laget under Fra hov til kirke måtte stusse sveisen etter en tid. Her er det Ingamay Synnes som tar jobben.

Ungdommer fra KRIK Ka du trur var på tur i juni.

TROSOPPLÆRING 2022

I løpet av 2022 har vi kunnet starte opp igjen arrangementene våre i trosopplæringen. Det har vært preget av noen oppstartsproblemer, men også mye glede over igjen å kunne samles som før

NOEN HØYDEPUNKT I 2022:

**4 årsbok** ble delt ut i alle kirkene våre. I 2022 var oppslutningen vesentlig dårligere enn tidligere år. Vi håper at dette skyldes at vi har lagt noen uvanlige år bak oss og trenger tid på «å komme i gang» igjen. (I våre menigheter er det Hærland som har den høyeste oppslutningen med 133%, lavest er det i Mysen med 19% oppslutning. I Eidsberg og Trømborg var det henholdsvis 25% og 58%)

**6 årbok** ble delt ut våren 2022. Den ble delt ut på en felles gudstjeneste i Hærland kirke, der vi arrangerte karneval, med kirkekaffe og pinata etterpå. Å legge utdelingen til karneval er noe vi har god erfaring med i flere år. Vi har noe nedgang fra i fjor, men i forhold til landssnittet har vi høy oppslutning, Landsgjennomsnittet har de siste årene ligget på ca. 28% og i Borg 20%, (33% i Eidsberg, 71% i Hærland, Mysen 43% og 56% i Trømborg)

**Babysang** har vi arrangert gjennom hele året. Vi opplever at foreldre har stor glede av å møte hverandre. Tilbakemeldinger vi får er at etter kommunesammenslåingen har det vært mindre tilbud om sosiale treff for foresatte hjemme med baby. Derfor har mange glede av dette tilbudet.

For første gang arrangerte vi **hente engel gudstjeneste.** Når et barn døpes henges det opp en engel i kirken. Hver vår inviteres alle som ble døpt det foregående året til å hente engelen sin. På gudstjenesten i fjor kom det 17 barn, i tillegg var det noen som ikke hadde anledning til å komme, men som ønsket engelen tilsendt. I alt var det 27 barn som fikk sin engel.

Det er også gledelig at **KRIK Ka du trur** har kommet skikkelig i gang etter korona, og har fått flere nye medlemmer.

I tillegg gleder vi oss over **konfirmantene** våre. Selv om korona preget første halvdel av konfirmantåret fikk de et fullverdig tilbud, med leir, fasteaksjon, undervisning, oppgaver i gudstjenester osv. **GODE SAMARBEID:**

I teamet har vi et godt samarbeid om trosopplæring og særlig diakonen er tungt inne i det. Gjennom f.eks. konfirmanttiden opplever jeg at det er mye godt tverrfaglig samarbeid. Jeg setter også utrolig pris på de forskjellige og gode frivillige som stiller opp.

**SKOLE OG BARNEHAGESAMARBEID:**

Vi ser med glede på det gode forholdet vi har til skolene og barnehagene i soknene våre. Vi har gjennom korona fått et enda tettere forhold til skolene og barnehagene våre. Vi har besøkt både skoler og barnehager og opplever at vi er ønsket og blir tatt godt imot. Vi ser at

samarbeidet med skolene og barnehagene er en kjempefordel for trosopplæringsarbeidet i menighetene våre.

**SÆRLIGE UTFORDRINGER I SOKNENE:**

Gjennom pandemien har det blitt tydelig at det er mange familier, barn og ungdommer som sliter i våre sokn, dette ser vi fremdeles er en utfordring etter pandemien. Det er mange som føler seg ensomme og det er mange unge som har mistet mye sosial trening. Jeg ønsker at vi som kirke framover klarer å være et sted der barn og ungdommer føler seg trygge slik at vi blir en arena der de kan føle tilhørighet og omsorg



Grilling på torget med konfirmanter



Karnevalsgudstjeneste



Babysang